መንግስት የህዝብ ጥያቄዎችን በውይይት ለመፍታት ጥረቱን ይቀጥላል – ጠ/ሚ ሃይለማርያም
 መንግስት የህዝብ ጥያቄዎችን በህዝባዊ ውይይት ለመፍታት ጥረቱን እንደሚቀጥል የኢፌዴሪ ጠቅላይ ሚኒስትር ሃይለማርያም ደሳለኝ ተናገሩ።ጠቅላይ ሚኒስትሩ ወቅታዊና የተለያዩ ጉዳዮች ላይ ዛሬ ጋዜጣዊ መግለጫ ሰጥተዋል።በመግለጫው በሃገሪቱ ተከስቶ በነበረው ድርቅ እና በሰሞኑ ወቅታዊ ሁኔታዎች ላይ ነው ማብራሪያ የሰጡት።በኤል ኒኖ ክስተት ሳቢያ የተከሰተው ድርቅ ከፍተኛ ጉዳት ሳያስከትል መቆጣጠር መቻሉን ተናግረዋል።በዚህ ድርቁን በራስ አቅም ለመቋቋም በተደገረው ጥረት አበረታች ውጤት መገኘቱንም ነው ያነሱት።እየጣለ ያለው የመኸር ዝናብ አጠቃላይ ሁኔታም የተሻለና አበረታች በመሆኑ፥ የተሻለ ምርት እንደሚገኝም ነው የተናገሩት።ጠቅላይ ሚኒስትሩ በመግለጫቸው ሰሞኑን በኦሮሚያ እና አማራ ክልሎች አንዳንድ አካባቢዎች የተካሄዱ እና እየተጠሩ ያሉ ሰልፎች አግባብነት እንደሌላቸውም አንስተዋል።እነዚህ ሰልፎች ባለቤት የሌላቸውና እውቅና ያልተሰጣቸው ናቸው ብለዋል።በሰልፎቹ ላይ ከህግ መንግስቱ ውጪ የሆኑ አቋሞች የተንፀባረቀባቸው መሆናቸውንም ነው የገለፁት።ከዚህ አንጻር መንግስት ህግን ለማስከበር እንደሚገደድ ጠቁመው፥ ሃለፊነቱን እንደሚወጣም አስረድተዋል።ህዝባዊ ይዘት ያላቸውና በመንግስት ምላሽ የሚሹ የመልካም አስተዳደር፣ የሙስናና ብልሹ አሰራር እንዲሁም ከልማትጋር ያሉ የህዝብ ጥያቄዎችን ግን ለመመለስ መስራቱንእንደሚቀጥል ጠቅላይ ሚኒስትሩ በመግለጫቸው ላይ አስታውቀዋል።የጠቅላይ ሚኒስትሩ ሙሉ መግለጫ ዝርዝር እንደደረሰን የምናቀርብ ይሆናል። (ፋብኮ)